14/06/2001

95-3.2001

**איגרת לסגל המחקר מס' 95**

***( עמ' 646-648)***

**·          דע זכויותיך**! מיקבץ מפורט של זכויות דירוג מחקר זמין בארכיב מסמכים באינטרנט, באיגרת מס' 76 (עמ' 553-561 ).

כתובת התקשי"ר באינטרנט: http://www.civil-service.gov.il/takshir/L1-1.HTM

        ·          **מיסוי שבתון**: ייעוץ וטיפול ניתנים באופן פרטי ע"י רו"ח בצלאל בר-לב, טל' 09-7675264.

        ·          **גזבר האיגוד** ד"ר מאיר פילובסקי (טל' 03-9683473) מטפל בגביית דמי קרן המדען (600 ש"ח לשנה, גמלאים 300 ש"ח) ובאספקת גיליונות האיגרת.

        ·          **חברות בהסתדרות הכללית**: באם מנכים ממשכורתך 73 ש"ח *דמי טיפול מקצועי-ארגוני*(0.7%), עליך להודיע למעסיק שיגדיל את שיעור הניכוי שיהיה 0.9% *דמי חבר בהסתדרות* (המקסימום 94 ש"ח לחודש).

באם לא מנכים כלל, נא להסדיר את הצטרפותך להסתדרות בטל' 1-800-505350, עם תשלום דמי חבר בסך 25 ש"ח לחודש בלבד (גמלאי 12 ש"ח) כהוראת קבע בחשבון בנק או בכרטיס אשראי: הניכוי מתבצע אחת לחודשיים.

***האיגוד יטפל בחברי ההסתדרות בלבד. בכל פנייה אלי, יש לצרף העתק תעודת החברות בהסתדרות, לרבות עבור ייעוץ וייצוג משפטי.***

***בגיליון זה:***

***·          מזכירות האיגוד קובעת: לא ניכנע לסחטנות!***

***·          חופש העיסוק - חזרה בה הנהלת ממ"ח מהתובענה נ' סמיר דרובי***

**מזכירות האיגוד קובעת: לא ניכנע לסחטנות!**

**תשלום המקדמות ע"ס 20,000 ש"ח**

המערכה על היישום לגבינו של ההסכם הקיבוצי של חוקרי מערכת הביטחון לשנים 1996-2005 התחילה כאשר המדינה סירבה לשלם לנו את המקדמות ע"ס 20,000 ש"ח.

תבענו את המדינה בעניין במוסד לבוררות מוסכמת בשירות הציבורי, שפסקה כי על המדינה לבצע את התשלום במלואו. ואכן קיבלנו את הכספים בראשית שנת 2000.

כתוצאה מפסק הבוררות, אף נאלצה המדינה להגדיל את השכר בינתיים בעוד 20.4%.

**הסכם מערכת הביטחון מ8/8/2000-**

ב8/8/2000- נחתם הסכם העבודה של סגל המחקר במערכת הביטחון ומשרד ראש הממשלה לשנים 1996-2005.

מאז דורשת המדינה שנוותר על זכויות קיימות כתנאי ליישום הסכם זה לגבינו. מדובר בדחיית יישום ההשוואה מהמועד שנקבע לביצוע במערכת הביטחון, דהיינו 8/8/2000, עד למועד שבו ייחתם הסכם קיבוצי מיוחד לביצוע לגבינו. יתר על כן, מסרבת המדינה להעניק לנו את מלוא "גמול ייעוץ" במקום התוספת המיוחדת, כפי שהעניקה למקבלי תוספת אישית המקבילה במערכת הביטחון.

מלבד זאת, מסרבת המדינה ליישם את ההסכם עד אשר יעברו כל יתר חברי סגל המחקר במינהל המחקר החקלאי להחתמת שעון נוכחות פעמיים ביום.

**שעון הנוכחות במינהל המחקר החקלאי**

חוקרי המינהל שלא עברו לדיווח בשעון נוכחות בפברואר 1995 עם שאר העובדים, ויתרו על מימוש מכסות השעות הנוספות הרגילות שקיבלו עד אז. המדינה מסרבת להחזיר להם את השעות הנוספות האלה, כאשר יתחילו להחתים את השעון.

יתר על כן, מסרבת המדינה לממש לגבינו את זכות העובדים לקבל תשלום שעות נוספות בשיעור 125% בתמורה לעבודה ביום שישי, עם המעבר לשבוע עבודה בן 5 ימים.

המדינה מנסה לנצל את המעבר להחתמת שעון נוכחות גם בכדי לבטל תנאי העבודה הייחודיים המקובלים במינהל, שהם הכרחיים להמשך קיום המינהל במעמד מוסד מחקר. מדובר בחופש העיסוק, בהיות חברי הסגל מוסמכים לקבוע בעצמם את סדרי עבודתם, לרבות את מועדי ואת מקומות ביצוע עבודתם, וכן הפטור המעוגן בתקשי"ר מקבלת אישור ליציאה בתפקיד. אין לקשור בין הדברים האלה לבין עצם החתימה בשעון בכניסה לעבודה וביציאה ממנה.

**לפיכך החליטה מזכירות האיגוד בישיבתה ב6/6/01- להנחות את החברים לא להיענות לכל דרישה מצד המעסיק לשינוי כלשהו בסדרי הנוכחות והדיווח עליה כנהוג היום, לרבות להחתים שעון נוכחות. וזאת עד אשר יובטח כי לא ייפגעו הזכויות הקיימות כמפורט לעיל, לרבות יישום הסכם משרד הביטחון מ8/8/00-.**

**תוספת מחקר חקלאי לגמלאים**

לאחר שזכינו בתביעתנו במוסד לבוררות מוסכמת להענקת תוספת מחקר חקלאי בממ"ח ובמכון הוטרינרי ונפסק שתשולם בשיעור 5%, אמנם משולמים הכספים לעובדים. אבל המדינה בחכמתה המציאה מהלך סחטנות חדש – לא תאשר תשלום התוספת לגמלאים עד אשר יחתמו כל העובדים בשעון הנוכחות!

**מוצא מהסבך**

בהעדר פרטנר להידברות עניינית, המזכירות החליטה להעביר את כל חילוקי הדעות המפורטים לעיל בינינו לבין המדינה להכרעת המוסד לבוררות מוסכמת. בינתיים אנו מחכים לתוצאות טיפולו של יו"ר האגף לאיגוד מקצועי בהסתדרות שלמה שני אצל הממונה על השכר באוצר למציאת פתרונות שיהיו מקובלים על שני הצדדים.

**חופש העיסוק –**

**חזרה בה הנהלת ממ"ח מהתובענה נ' סמיר דרובי**

ב17/8/00- הוגשה תובענה מטעם מינהל המחקר החקלאי אל בית הדין למשמעת של עובדי המדינה נגד ד"ר סמיר דרובי. ב1995-, כששימש בנוסף לתפקידו כמדען חוקר בממ"ח, גם כרכז מקצועי של קורס מטעם חברה ממשלתית – איגוד חברה להעברת טכנולוגיה, קיבל שכר גם מהאיגוד וגם מהמינהל. נאמר שקבלת הכספים משני המקורות בגין אותן שעות לא הייתה כדין – עבירת דיווח כפול, לכאורה.

ד"ר דרובי קיבל הגנה מקצועית מהאיגוד ומהמח' המשפטית של ההסתדרות. לאחר שהבהרתי כי פעל על פי זכויותיו לעסוק בהוראה בשעות העבודה ולקבל תמורה מלאה בעדה, חזרה בה התביעה מהתובענה.